**"รมช.สมชาย” แอ่วเมืองน่าน ชูอัตลักษณ์ต้นแบบ CIV น้ำเกี๋ยน พร้อมสานพลังภาคเอกชนเติมศักยภาพสู่ชุมชนชีววิถีเต็มรูปแบบ**

จ.น่าน 28 ตุลาคม 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นายณพพงศ์ ธีระวร ที่ปรึกษารัฐมนตรีช่วยว่าการกระทรวงอุตสาหกรรม รองปลัดกระทรวงอุตสาหกรรม ผู้อำนวยการสำนักงานเศรษฐกิจอุตสาหกรรม ผู้ตรวจราชการกระทรวงอุตสาหกรรม คณะผู้บริหารกระทรวงอุตสาหกรรม ร่วมด้วย นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม ลงพื้นที่ตรวจเยี่ยมและรับฟังบรรยายสรุปผลการดำเนินงานวิสาหกิจชุมชนบ้านน้ำเกี๋ยน โดยมี นายสัมฤทธิ์ สวามิภักดิ์ รองผู้ว่าราชการจังหวัดน่าน ให้การต้อนรับ ณ ศูนย์การเรียนรู้ชุมชนบ้านน้ำเกี๋ยน อ.ภูเพียง

รัฐมนตรีช่วยว่าการกระทรวงอุตสาหกรรม ได้เยี่ยมชมวิถีชุมชนและผลิตภัณฑ์จากภูมิปัญญาท้องถิ่นของชุมชนบ้าน้ำเกี๋ยน ผลิตภัณฑ์จากผู้ประกอบการในพื้นที่ที่ได้รับการส่งเสริมจากกระทรวงอุตสาหกรรม นิทรรศการแสดงผลงานการให้บริการของหน่วยงานเครือข่ายกระทรวงอุตสาหกรรมแก่ผู้ประกอบการ SMEs และวิสาหกิจชุมชน พร้อมทั้งให้เกียรติเป็นประธานเปิดอาคารผลิตชาสมุนไพรของชุมชน สำหรับแปรรูปผลิตภัณฑ์สมุนไพรในท้องถิ่น นอกจากนี้ยังให้เกียรติเป็นสักขีพยานพิธีลงนามบันทึกข้อตกลงความร่วมมือการส่งเสริมและพัฒนาตามมาตรการยกระดับเศรษฐกิจฐานราก (Local Economy) ระหว่าง บริษัท ส.เต็งไตรรัตน์ (น่าน) จำกัด โดยมี นายสุวัฒน์ พรมสุวรรณ ที่ปรึกษาบริษัท ส.เต็งไตรรัตน์ (น่าน) จำกัด เป็นผู้แทน กับ วิสาหกิจชุมชนชีววิถี ชุมชนบ้านน้ำเกี๋ยน โดยมี นายชูศิลป์ สารรัตนะ ประธานวิสาหกิจชุมชนชีววิถี เป็นผู้แทน ซึ่งบริษัทดังกล่าวเข้าร่วมเป็น BIG BROTHERs (พี่เลี้ยงน้อง) ด้าน CIV เพื่อร่วมมือกับชุมชนฯ ขับเคลื่อนการส่งเสริมและพัฒนาโดยมุ่งเน้นการสร้างงาน สร้างโอกาส สร้างรายได้ การยกระดับด้านเทคโนโลยี นวัตกรรมการผลิต การออกแบบและพัฒนาผลิตภัณฑ์ บรรจุภัณฑ์ ตั้งแต่ต้นน้ำ-ปลายน้ำ ตลอดจนการผลิตผลิตภัณฑ์สมุนไพรเพื่อสุขภาพของวิสาหกิจชุมชนชีววิถีของบ้านน้ำเกี๋ยน

“ชุมชนบ้านน้ำเกี๋ยน” 1 ใน 9 ชุมชนต้นแบบนำร่องหมู่บ้านอุตสาหกรรมสร้างสรรค์ (Creative Industry Village: CIV) ที่ได้รับการส่งเสริมและพัฒนาจากกรมส่งเสริมอุตสาหกรรม โดยศูนย์ส่งเสริมอุตสาหกรรมภาคที่ 1 จ.เชียงใหม่ ซึ่งมีอัตลักษณ์ชุมชนแบบชุมชนชีววิถี ด้วยการนำสมุนไพรธรรมชาติและทรัพยากรธรมชาติในชุมชน มาทำอาหารและแปรรูปเป็นผลิตภัณฑ์ โดยใช้ภูมิปัญญาของชุมชน นอกจากนี้ยังมีทั้งของดีและที่เที่ยวมากมายสไตล์ธรรมชาติที่โอบล้อมชุมชนแห่งนี้ ซึ่งชาวบ้านส่วนใหญ่จะประกอบอาชีพเกษตรกรรมและมีภูมิปัญญาเรื่องการตีเหล็ก การทอผ้าลายโบราณต่าง ๆ ที่มีฝีมือ รวมถึงสถานที่ท่องเที่ยวทางธรรมชาตินั้น ถือว่าเป็นไฮไลท์ของชุมชนแห่งนี้ เนื่องจากมีทรัพยากรป่าและนานาพืชพรรณที่อุดมสมบูรณ์มาก สามารถผสมผสานกับกิจกรรมการท่องเที่ยวได้อย่างหลากหลายจนขยายสู่การท่องเที่ยววิถีชุมชนแนวอนุรักษ์ให้นักท่องเที่ยวได้รู้จักวิถีท้องถิ่นของจังหวัดน่าน เรียนรู้เกี่ยวกับพืชสมุนไพรจากสวนสมุนไพรพื้นบ้านที่มีอยู่ รวมถึงการแปรรูปเป็นผลิตภัณฑ์ออแกนิก ลูกประคบ ยาหม่อง สเปรย์ไล่ยุงตะไคร้หอม เป็นต้น นอกจากนี้ยังเป็นชุมชนที่มีชื่อเสียงจากการผลิตของใช้ในครัวเรือนเพื่อลดรายจ่าย ลดการใช้เคมีภัณฑ์ สามารถผลิตน้ำยาอเนกประสงค์ชีวภาพ และได้รับการยกย่องให้เป็นชุมชนดีเด่นจากหลายหน่วยงาน เนื่องจากสามารถเชื่อมโยงภูมิปัญญาเรื่องสมุนไพรมาใช้ในวิถีชีวิต สามารถสร้างสินค้าภายใต้แบรนด์ “ชีวาร์” จนสร้างชื่อเสียงให้กับชุมชนได้เป็นอย่างดี ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว

**“บ้านน้ำเกี๋ยน” แหล่งรวมอัตลักษณ์วิถีชุมชน ถ่ายทอดสู่ชีววิถีเฮิร์บ**

“น่าน” เมืองแห่งมนต์เสน่ห์ล้านนาตะวันออก ที่เต็มเปี่ยมไปด้วยทิวทัศน์อันงดงาม โอบล้อมด้วยภูเขาสูง แฝงไว้ซึ่งศิลปวัฒนธรรมที่เป็นเอกลักษณ์เฉพาะตัว จนเกิดเป็นสถานที่ท่องเที่ยวให้ได้ชวนเช็คอินหลากหลาย นับเป็นแหล่งท่องเที่ยวเมืองรองอันดับต้น ๆ ที่ทำให้ต้องชวนไปเยือนสักครั้ง เพื่อสัมผัสกลิ่นไอบรรยายกาศแบบฉบับล้านนา

“บ้านน้ำเกี๋ยน” 1 ในจุดเช็คอินของเมืองน่านที่นักท่องเที่ยวต้องห้ามพลาด นับเป็นชุมชนต้นแบบของหมู่บ้านอุตสาหกรรมสร้างสรรค์ (Creative Industry Village: CIV) ที่ได้รับการส่งเสริมและพัฒนาจากกรมส่งเสริมอุตสาหกรรม โดยศูนย์ส่งเสริมอุตสาหกรรมภาคที่ 1 จ.เชียงใหม่ ซึ่งมีอัตลักษณ์ชุมชนแบบชีววิถี ด้วยการนำสมุนไพรธรรมชาติและทรัพยากรธรรมชาติในชุมชน มาสร้างสรรค์เป็นผลิตภัณฑ์แปรรูปที่ผสมผสานภูมิปัญญาของชุมชน นอกจากนี้ยังมีของดีและแหล่งท่องเที่ยวมากมายสไตล์ธรรมชาติที่โอบล้อมชุมชนแห่งนี้ ขณะที่วิถีชีวิตของชาวบ้านส่วนใหญ่ยังประกอบอาชีพเกษตรกรรมและมีภูมิปัญญาเรื่องการตีเหล็ก การทอผ้าลายโบราณต่าง ๆ ที่มีฝีมือ รวมถึงสถานที่ท่องเที่ยวทางธรรมชาติ ที่เป็นไฮไลท์ของชุมชนแห่งนี้ เนื่องจากมีทรัพยากรป่าไม้และนานาพืชพรรณที่อุดมสมบูรณ์ สามารถผสมผสานกับกิจกรรมการท่องเที่ยวได้อย่างหลากหลาย จนขยายสู่การท่องเที่ยววิถีชุมชนแนวอนุรักษ์ให้นักท่องเที่ยวได้สัมผัสวิถีชีวิตท้องถิ่นของจังหวัดน่าน เรียนรู้เกี่ยวกับพืชสมุนไพรจากสวนสมุนไพรพื้นบ้านที่มีอยู่ รวมถึงการแปรรูปเป็นผลิตภัณฑ์ออร์แกนิค ลูกประคบ ยาหม่อง สเปรย์ไล่ยุงตะไคร้หอม เป็นต้น นอกจากนี้ยังเป็นชุมชนที่มีชื่อเสียงจากการผลิตของใช้ในครัวเรือนเพื่อลดรายจ่าย ลดการใช้เคมีภัณฑ์ สามารถผลิตน้ำยาอเนกประสงค์ชีวภาพ จนได้รับการยกย่องให้เป็นชุมชนดีเด่นจากหลายหน่วยงาน เนื่องจากสามารถเชื่อมโยงภูมิปัญญาเรื่องสมุนไพรมาใช้ในวิถีชีวิตประจำวัน สามารถสร้างสินค้าภายใต้แบรนด์ “ชีวาร์” จนสร้างชื่อเสียงให้กับชุมชนได้เป็นอย่างดี